Phil Lynott

**Philip Parris Lynott** (20 d'agosto de 1949 - 4 de chinero de 1986) estió un cantaire, instrumentista y compositor irlandés, conoixiu por estar o líder d'o grupo *[[Thin Lizzy]]*.

## Biografía
Lynott naixió de West Bromwich, Anglaterra, fillo de un brasilero y d'una irlandesa, Philomena Lynott, apellito de qui esliyó lo cantaire, en cuentas de l'apellito paterno. Su pai albandonó a su mai nomás tres semanas dimpués de que Phil naixiese, tornando-se-ne a lo suyo país natal. Phil no conoixió a su pai dica fins d'os 70. Lynott pasó parti d'os suyos primers anyos en Moss Side, Manchester, y dimpués se'n fué a vivir con a suya lola ta Crumlin, Dublín, Irlanda.

### Thin Lizzy
A meyatos d'a decada de 1970, Lynott prencipió a cantar en o suyo primer grupo de musica, *The Black Eagles*. Estió por ixas envueltas cuan conoixió a Brian Downey. Formó lo grupo de rock Thin Lizzy arredol de 1969 en Dublín, estando lo suyo cantaire principal, compositor y baixista. Lynott, que yera mulato, s'ispiró en Jimi Hendrix y encluso l'emitó una mica en o suyo aspecto fisico. O suyo primer top 10 plegó en 1973 con *"Whiskey In The Jar"*, versión d'una canción tradicional irlandesa.

En 1978, colaboró en a versión musical de Jeff Wayne de *A Guerra d'os Mundos*, cantando y actuando. En 1979, con o nombre de The Greedies, gravó una canción de navidat, *"A Merry Jingle"*, chunto con atros miembros de Thin Lizzy y chunto con Steve Jones y Paul Cook, d'os Sex Pistols.

### Carrera en solitario

Encara que Thin Lizzy obtenió prous exitos, en 1980 Phil Lynott decidió de prencipiar a suya carrera en solitario, gravando lo disco *Solo in Soho*, que gosó estar o Top 30 en as listas de vendas d'o Reino Uniu, tenendo especial exito ixe anyo dos cancions, *Dear Miss Lonelyhearts* y *King's Call*. Ista zaguera yera un tributo a Elvis Presley, colaborando Mark Knopfler en a guitarra. O suyo segundo disco en solitario estió un fracaso, encara que a suya canción "Old Town" tenió exito bels anyos dimpués cuan la cantoron The Corrs. A canción *Yellow Pearl*, que composó chunto con Midge Ure, plegó ta o Top 20.

En 1980 se casó con Caroline Crowther, con la que tenió dos fillas, Sarah y Cathleen.

En 1983, Thin Lizzy desapareixió como grupo, y dimpués Lynott gravó *We Are The Boys (Who Make All The Noise)* con Roy Wood, Chas Hodges y John Coghlan, y colaboró con un viello amigo d'el, o guitarrista Gary Moore en a canción "Out in the Fields" (numero 5 en o Reino Uniu en 1985, a suya canción con mas exito en as listas). O suyo zaguer single, "Nineteen", que amaneixió pocas semanas antis d'a suya muerte, fue producito por Paul Hardcastle.

Os suyos zaguers días los pasó entre drogas y alcol, y a nueit d'o 25 d'aviento de 1985, lo'n leboron ta o hespital dimpués d'una sobredosi d'heroína. Morió por fallo d'o corazón y pneumonía o 4 de chinero de 1986, con a edat de 36 anyos.

## Discografía
### Thin Lizzy
* *Thin Lizzy* (1971)
* *Shades of a Blue Orphanage* (1972)
* *Vagabonds of the Western World* (1973)
* *Nightlife* (1974)
* *Fighting* (1975)
* *Jailbreak* (1976)
* *Johnny the Fox* (1976)
* *Bad Reputation* (1977)
* *Live and Dangerous* (1978)
* *Black Rose: A Rock Legend* (1979)
* *Chinatown* (1980)
* *Renegade* (1981)
* *Thunder and Lightning* (1983)
* *Life* (1983)

### En solitario
* *Solo in Soho* (1980)
* *The Philip Lynott Album* (1982)